als_Latn dik_Latn sag_Latn
“Presidenti Nishani po hesht me dashje për skandalin në Bankën e Shqipërisë, vjedhjen historike në këtë Bankë”. Kështu shkruan në faqen e tij në Facebook, deputeti i Partisë Socialiste Erjon Brace, një ditë pasi presidenti i Republikës Bujar Nishani, akuzoi maxhorancën se po shkel kompetencat e tij dhe se po tenton ta kthejë në të paqenë, zyrën e Presidentit. Sipas Braces, Guvernatori i Bankës, që sipas ligjit vepron si drejtor ekzekutiv i saj dhe ka përgjegjësi direkte mbi operacionet e Bankës, është i nominuar direkt nga Presidenti i Republikës. “Ndjen ndonjë përgjegjësi Presidenti i Republikës për këtë vjedhje historike apo jo? Këtu zyra mund të bëhet e qenë”- shkruan më tej deputeti socialist. Brace akuzon kreun e shtetit se zyra e tij është bërë e paqenë që në momentin kur, sipas tij, funksionarët e kësaj zyre u morën me veprimtari të qartë partiake në favor të PD-së. Por deputeti socialist shkon edhe më tej, kur i kërkon Presidentit Nishani të mos heshtë edhe për rastet ku, sipas tij, është implikuar seriozisht, e banalisht Shërbimi Informativ Kombëtar. “Një vrasje e një ngjarje vërtet e turpshme dje ku dy funksionarë të SHIK janë përfshirë në një rrahje kamarierësh thjesht për namuz. A ka me turp se kaq! Drejtori i ketij institucioni është emëruar në detyrë, por ende mbahet në mënyrë të pashembullt nga Presidenti i Republikës. Ndjen ndonjë përgjegjësi Presidenti i Republikës për këtë degradim të frikshëm të përsëritur të SHIK?”- shkruan Brace.
als_Latn